**RALLIKROSSI TULEVIKUTÄHT 2022**

Rallikrossi Tulevikutäht 2022 (RT22) on programm noortele autosportlastele (10…15-aastased), kes soovivad end proovile panna autospordi ühel kõige vaatemängulisemal võistlusalal, rallikrossis. Rallikross kätkeb endas autospordi parimaid elemente: kiiret sõitu erinevatel pinnastel, muutuvaid rajaolusid, mees-mehe vastu võidusõitu, jokkeritaktikat ja palju muud. RT22 osalejad võistlevad Eesti meistritiitlile rallikrossis, krosskart 125 masinaklassis.

**MILLEGA SÕIDAME?**

Sõitmise ja võitmise kunsti asuvad noored rallikrossitähed omandama krosskardil. Autol, mis oma vahetu käitumise ja terava olekuga on noortele ideaalne sõiduvahend ladumaks vundamenti edukale teekonnale autosportlasena. Tegemist on vastvalminud uute autodega, millistega on võisteldud nii Euroopa põhjaregioonis kui Baltikumis juba piisavalt kaua, et masinad oleks tänaseks saanud sobivalt häälestatuks ja töökindlaks. Kõik RT22 võistlusmasinad on ette valmistanud Rooftop Grupp OÜ, kes on sarnaste, kuid võimsama mootoriga varustatud krosskartide valmistamise ja hooldamisega tegelenud Eestiski juba üle 10 aasta.

Muuseas, just sellise, 6-käigulise sõiduriistaga pani oma edasisele karjäärile aluse näiteks autoralli maailmameistri Petter Solbergi poeg Oliver, kellest nüüdseks on saanud Hyundai WRC-tiimi kuuluv rallisõitja.

**OHUTUS ON PRIORITEET**

Krosskart 125 on konstrueeritud kõiki tänapäevaseid turvalisuse standardeid järgides ja vastab NEZ (Põhja-Euroopa regioon) kehtivatele tehnilistele tingimustele. Identsed on nõudmised ka sõitjate turvavarustusele.

Tänapäeva autospordi ohutuse tagamine algab ohtude ennetamisega. Lisaks auto ja sõiduvarustuse ohutumaks muutmisele tegeletakse pidevalt ka võistlusradade turvalisemaks muutmisega ja tõstetakse kohtunike kvalifikatsiooni ohuolukordadele parimal moel reageerimiseks.

Siiski tuleb alati meeles pidada, et ka tänapäeva autosport on ohtlik. RT22 sarja võistlejad läbivad hooaja eel spetsiaalse ohutuskoolituse, et oht endale ja kaasvõistlejatele oleks viidud miinimumini.

***ARRIVE’N’DRIVE***

Maakeeli “tule kohale ja sõida!” tähendab seda, et sportlasel pole vaja osta oma tehnikat, pole vaja muretseda tehnika ettevalmistamise, hooldamise ega võistlus- või treeningaegse teenindamise pärast. Selle kõige eest kannab hoolt professionaalne meeskond. Sportlasel on tarvis soetada vaid isiklik sõiduvarustus (kiiver, kombinesoon, tulekindel pesu, saapad, kindad, HANS). Sportlasel on vaja ilmuda kokkulepitud ajal kokkulepitud kohta ja sealt edasi juba pühenduda täielikult edukale sooritusele, olgu tegu siis harjutuspäeva või võistlusega.

**TREENINGUD JA VÕISTLEMINE**

Treenime erinevatel Eesti võistlusradadel ja treeningu eesmärgil osaleme väiksematel võistlustel, mis on ettevalmistuseks hooaja peamisteks võistlusteks – Eesti meistrivõistlusteks rallikrossis. Tõepoolest, hooajal 2022 selgub Eesti meister rallikrossis masinaklassis Krosskart 125. Hooaja kalendrisse kuulub 5 treeningpäeva, 6 EMV etappi, 2 võistlust Superkrossi sarjas ja hooaja lõpuosas ka üks NEZ-sarja (Põhja-Euroopa regiooni) etapp. Kokku veedetakse rajal 14 võistluspäeva, tihedam kalender võimalik eraldi kokkuleppel.

**MIS SEE MAKSAB?**

Tehnikaspordiga kaasnevad paratamatult kulud. Mida kõrgemal tasemel, seda suuremad. RT22 pakub suurepärast sportliku taseme ja kulueelarve suhet. Kiired, vahetu juhitavusega ja professionaalse meeskonna poolt ette valmistatud võistlussõidukid, treeningute ja võistluste aegne tehniline teenindamine, masina transport ja hoiustamine, rehvid ja muud kuluosad, sõidukoolitused – kõik edukaks autospordi harrastamiseks vajalik sisaldub hinnas.

Rajapäeva (nii võistlus- kui treeningpäeva) maksumus on 490 eurot (lisandub käibemaks). Lisanduvad võistluste registreerimistasud ja treeningpäevade rajakasutustasud. Lepingu sõlmimisel tasutakse deposiit 3500 eurot, mida teenusepakkuja saab vastavalt vajadusele kasutada võistlusmasina taastamiseks. Deposiidi nõue kehtib hooaja vältel ja see peab olema taastatud iga rajapäeva eel, deposiit tagastatakse hooaja lõpus (või tasaarveldatakse vastavalt vajadusele). Hooaja lõpus on lepingulisel sõitjal või tema esindajal eelisostuõigus võistlusmasinale, kusjuures lepingulise kasutaja puhul arvestatakse võistlusmasina hinnast maha 1% iga kasutuspäeva kohta (14-päevase standardprogrammi järgselt on võistlusmasina väljaostuhinnaks 10 320 + km).

**KROSSKART 125 tehniline spetsifikatsioon**

Tootja: Rooftop Grupp OÜ

Raam: FIA NEZ tehnilistele tingimustele vastav turvapuuriga tõmmatud terastorudest raam

Kaal: 255 kg (koos võistlejaga)

Jõuallikas: KTM / Husqvarna / GasGas 125cc (2-taktiline)

Ülekanne: 6-käiguline, järjestiklülitustega

Vedrustus: ühe reguleeringuga Rieger amortisaatorid

**KALENDERPLAAN (treeningpäevade osas võib tulla muudatusi ja täpsustusi)**

1) 9-10. aprill Tabasalu või Rapla

 Soovitavalt enne treeningpäeva Istmete ja rihmade seadistamine

 Treeningule eelneb infotund kodukorra ja reeglite kohta.

2) 16. aprill treeningpäev Kulbilohus

3) 30. aprill EMV 1. etapp, Kulbilohu

4) 15. mai treeningvõistlus Superkrossi etapp Laitses

5) 21. mai EMV 2. etapp, Laitse

6) 12. juuni treeningvõistlus Superkrossi etapp Taalis

7) 18. juuni EMV 3. etapp, Misso

8) 22 või 23 juuni treeningpäev Piirojal

9) 02. juuli EMV 4. etapp, Piiroja

10) 21. või 22. juuli treeningpäev Kehalas

11) 30. juuli EMV 5. etapp, Kehala

12) 20.-21. august NEZ etapp Kehalas

13) 18. või 25. september treeningpäev Laitses

14) 01. oktoober EMV 6. etapp, Audru

**BOONUSED JA AUHINNAD**

RT22 programmis osalemiseks moodustab EAL noortetiimi, kuhu pääseb kuus liiget. Kõikidele liikmetele väljastab EAL võistlejalitsentsi hooajaks 2022 ja viib läbi esmase ohutuskoolituse.

Kõik noortetiimi liikmed saavad RT22 sümboolikaga särgi, pusa ja mütsi.

Hooaja lõpus saavad kõik RT22 täishooaja kaasa teinud noored sportlased võimaluse tasuta treeningpäevaks 650 krosskardi ja/või Crosskart Xtreme klassi võistlusmasinaga.

**Eesti meistrivõistluste võitja klassis krosskart 125 lähetab EAL sügisel FIA Mootorispordi Mängudele esindama Eestit võistlusklassis Cross Car Jr (tingimuseks on, et võitja on 13-15 aastat vana).**

**INFO JA REGISTREERIMINE:**

**Registreerimine:** [**https://forms.gle/shKPRqhTJkWWN8cp6**](https://forms.gle/shKPRqhTJkWWN8cp6)

info@autosport.ee
Janis Kaal, +372 5110 8469
Kuldar Sikk, +372 522 1125
Kristjan Sooper, +372 5646 2038